Pojan isä, blogisti Jori Eskolin uskoo kyseessä olevan yritys vaientaa hänet.

3-vuotias vantaalaispoika sai eilen torstaina inhottavan ja hyytävän, hänen nimellään lähetetyn postipaketin: sisällä oli ainoastaan kuollut rotta.

Pojan isä, Ääntä, perkele! -blogia kirjoittava Jori Eskolin kertoo saaneensa ”tappouhkauksiakin tasaisena sateena”, mutta rotan lähettäminen lapselle on raukkamaista.

Omien sanojensa mukaan Eskolin yrittää tuoda blogissaan esille rasistisen logiikan ankeutta, rasistista retoriikkaa ja sitä, mitä populistisen politiikan taustalla on.

– Sen voisin jotenkin ymmärtää, jos tämä kohdistuisi suoraan minuun, mutta että lähetetään pojan nimissä. Se on vähän sairasta, kun minun ihoni alle yritetään päästä lapseni kautta ja pelotella perhettäni, Eskolin luonnehtii Ilta-Sanomille.

”Netissä on helppo mölistä”

Eskolinin poika ei kuitenkaan ehtinyt itse nähdä rottaa, sillä Eskolinin vaimo avasi pojalle osoitetun paketin ja ymmärsi heti mistä on kysymys.

Eskolin on varma, ettei kyseessä ole yksittäinen päähänpisto, vaan rottapostin tavoitteena on uhkailla ja hiljentää hänet.

Tähän viittaa Eskolinin mukaan se, että rottapostia sai eilen myös toinen tunnettu blogisti, Sakari Timonen.

– Kysymys on poliittisesti motivoituneesta dialogin käymisestä ja sen tavoite on hiljentää.

Tällainen kuollut rotta lähettiin blogisti Jori Eskolinin pojalle osoitetussa paketissa.­

– Netissä on helppo mölistä mitä sattuu, mutta tämä vaatii vähän enemmän vaivannäköä ja suunnitelmallisuutta. Ihan päivänselvää. Ei kukaan ajattele, että lähetänpä ihailemani Jori Eskolinin pojalle rotan poikasen lemmikiksi postitse, hän pohtii.

Eskolin ja vaimo tekivät rottapostista ilmoituksen poliisille. Hän uskoo ja toivoo, että tekijä jää vielä kiinni.

– Sellaiset terveiset lähettäjälle, että laittakaa ensi kerralla nimi mukaan, niin tiedetään ketä 3-vuotias poikani voi kiittää.

81-vuotias vanhuskin sai rottapostia

Samanlainen rottaposti lähettiin torstaina myös Image-lehden blogisti Sakari Timosen 81-vuotiaalle äidille. Timonen kirjoittaa blogissaan usein samankaltaisista aiheista kuin Eskolinkin.

Timonenkin on vahvasti sitä mieltä, että rottapostin lähettäminen liittyy hänen blogikirjoituksiinsa.

– Jorin kanssa tuumasimme Facebookissa, että meillä on näköjään yhteinen ihailija, Timonen sanoo.

Kuten myös Eskolinin tapauksessa kävi, Timonen ehti huomata rottapaketin ennen kuin se päätyi hänen äitinsä käsiin.

Torstaina myös blogisti Sakari Timosen äidille saapui jyrsijäpostia. Timonen huomasi kirjeen ennen äitiään.­

– Hän ei ollut kotona, mutta minä huomasin haisevan ja epäilyttävän näköisen kirjeen. Päätin vastoin tapojani kurkistaa ja hyvä, että kurkistin, Timonen kertoo.

Myös Timonen ilmoitti asiasta poliisille. Hän kertoo osanneensa jopa odottaa tämänkaltaista häirintää ennemmin tai myöhemmin.

– Olen jo niin monta vuotta saanut sähköpostiin ja yksityisviesteillä verbaalista jätettä, että jotenkin osasin myös odottaa tällaista.

– Ilmeisesti kyseessä on joku häiriintynyt henkilö. Jonkun mielestä rottapostin lähettäminen on paras tapa taistella maahanmuuttoa vastaan, Timonen lisää.